ការសម្ភាសន៍របស់យាយអ៊ុំ ហ៊ូវ

ក៖ អ្នកសម្ភាសន៍ឈ្មោះ ឡយ អូលីសា ខ៖ អ្នកត្រូវគេសម្ភាសន៍ឈ្មោះ អ៊ុំ ហ៊ូវ

***ពត៌មានសង្ខេបរបស់យាយអ៊ុំ ហ៊ូវ***

*យាយអ៊ុំ ហ៊ូវ មានអាយុ៧៨​ឆ្នាំ គាត់មានកូនចំនួន៦នាក់តែបានស្លាប់នៅសម័យប៉ុល ពតអស់៤នាក់។ លោកយាយជាអ្នកខេត្តសៀមរាបតាំងពីលោកយាយកើតមកម្ល៉េះ*

*យាយមានមុខរបបជាអ្នកស្រែចំការ លោកយាយមិនបានចូលរៀនទេ។ យាយបានឆ្លងកាត់ការលំបាកជាច្រើនក្នុងសម័យប៉ុល ពត។*

ក៖​ យាយជាដំបូងខ្ញុំសូមថ្លែងអំណរគុណដល់យាយដែលបានឲ្យខ្ញុំសម្ភាសន៏ពីប្រវិត្ត  
របស់យាយហើយការសម្ភាសន៏ណឹងត្រូវបានរៀបចំដោយសាកលវិទ្យាល័យមួយ  
ដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិកយាយ។ គោលបំណងរបស់សាកលវិទ្យាល័យគឺចង់សម្ភាសន៏អំពីប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់យាយអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់យាយហើយចឹងនៅពេលដែលខ្ញុំសម្ភាសន៍ចប់ខ្ញុំសូមដាក់ការសម្ភាសន៏ណឹងនៅលើវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ចឹងតើយាយយល់ព្រមឲ្យខ្ញុំសម្ភាន៍ទេយាយ?

ខ៖ សម្ភាសន៍ចុះតែយាយមិននិយាយច្រើនទេ។

ក៖ ចាស ចឹងសម្រាប់ថ្ងៃខែដែលខ្ញុំសម្ភាសន៍នេះគឺ នៅថ្ងៃទី៣០ ខែមិថុនា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅបរិវេណប្រាសាទបាយ័ន្តនៅក្នុងខេត្ត  
​សៀមរាប ហើយខ្ញុំជាអ្នកសម្ភាសន៏ឈ្មោះថាឡយ អូលីសា ចឹងខ្ញុំចង់សួរថា  
តើចង់សួរឈ្មោះយាយម្តងទៀត តើយាយមានឈ្មោះអ្វីដែរ?

ខ៖ ឈ្មោះអ៊ុំ ហ៊ូវ។

ក៖ ចាស ចុះយាយមានឈ្មោះហៅក្រៅទេ?

ខ៖ អត់ទេ មានឈ្មោះតែមួយណឹងឯង។

ក៖ ចាស ចុះយាយមានអាយុប៉ុន្មានហើយឆ្នាំនេះយាយ?

ខ៖ ៧៨ឆ្នាំ

ក៖ ចាសយាយមើលទៅដូចនៅមាំ។

ខ៖ យាយឈឺតែរហូតណឹងចៅអើយ ថាតែមិនរស់ កើតរបេងដេកហូបបាយមួយខែ  
កន្លះ ដល់ក្រោករួចគេថាតែងាប់ មួយខែកន្លះទៅបានវារចេញក្រៅងូតទឺកទៅ បានរស់  
ទៅបានមកនេះត្រិៗនិងគេទៅចៅ

ក៖ យាយចាំទេ ចឹងតើយាយកើតនៅថ្ងៃណាខែណាឆ្នាំណាដែរ?

ខ៖ ឆ្នាំមមែ ខែអសាដ ថ្ងៃសៅរ៍។

ក៖ ចឹងតើយាយមានស្រុកកំណើតនៅណាដែរយាយ?

ខ៖ ស្រុកកំណើតនៅអង្គរក្រៅនេះឯងចាស

ក៖ តើយាយមាន​បងប្អូនចំនួនប៉ុន្មាននាក់ដែរ?

ខ៖ បងប្អូន៤នាក់ ប៉ុនគេបានគ្រួសារមានកូនច្រើនៗអស់ទៅហើយ។

ក៖ ចុះយាយអត់មានគ្រួសារទេ?

ខ៖ គ្រួសារស្លាប់បាត់ទៅហើយ។

ក៖ យាយអត់មានកូនចៅអីណាយាយ?

ខ៖ កូនចៅបងប្អូនបានប្តីប្រពន្ធបែកអស់ហើយនៅកូនចៅ៣នាក់ ចៅមួយ កូន២នាក់  
២នាក់នោះ ម្នាក់កូនប្រុស១ ស្រី១ ម្នាក់ទៀតកូន៣ ស្រី៣ ប្រុស១ នៅប៉ុណ្ណោះឯង  
កូនច្រើនដែរតែអស់កាលសម័យអាពតទៅ។

ក៖ យាយបើនិយាយទៅយាយជាកូនទីប៉ុន្មានដែរយាយ?

ខ៖ មិនដឹងកូនទីន្មាន កូនម៉ែយាយច្រើនណា បងគេងាប់ទៅហើយបងគេកាហង្ស កូនទី២។

ក៖ យាយចុះយាយចាំឈ្មោះបងប្អូនយាយបានអត់?

ខ៖ ចាំ ប៉ុន្តែភ្លេចមិនដឹងឆ្នាំអី យាយអត់ស្គាល់ណា។

ក៖ គ្រាន់តែឈ្មោះពួកគាត់ទេយាយ ឈ្មោះបងទី១ ទី២ ទី៣ ចឹងណាយាយ?

ខ៖ ខ្ញុំហ៊ូវ ខ្នៅ អាលឹត កាហៀវ។

ក៖ ទី១ឈ្មោះអីគេយាយ?

ខ៖ ទី១ឈ្មោះអាលឹត មិនមែនទេឈ្មោះហង្ស ទី២ខ្ញុំយាយហ៊ូវ ទី៣នៅ ទី៤អាលឹត ទី៥  
កាហៀវ ទាំងអស់មាន៥នាក់។

ក៖ តើយាយបានចងចាំសាច់រឿងអ្វីខ្លះជាមួយប្អូនបងយាយ កំសត់ សប្បាយអី?

ខ៖ កំសត់ដោយសារតែប៉ុល ពត ណឹងឯងចៅអើយ នាំគ្នព្រឹកឡើងក៏ធ្វើចំការទៅ  
គេឲ្យជ័រដាំ ដាំជ័រទៅព្រឹកក៏ធ្វើចំការអស់ទៅ ធ្វើទៅបានស្រូវស៊ីទៅក៏តាក់តិចទៅ  
ធ្វើតែការមិនដែលបានបានរៀនបានអីទេ។

ក៖ ប៉ុន្តែស្មាទោស ពួកគាត់នៅរស់ទាំងអស់គ្នាតើហីយាយ?

ខ៖ បងប្អូននៅរស់ទាំងអស់នោះឯង ប៉ុន្តែគេបានកូនច្រើនទៅ ងាប់បងគេកាហង្ស។

ក៖ ចុះយាយធ្លាប់ធ្វើអ្វីខ្លះជាមួួយបងប្អូនរបស់យាយកាលនៅពីក្មេងណាយាយ ដូចជាលេង បាយឡុកបាយឡអីចឹងយាយ។

ខ៖ ពីដើមឡើយលេងតែបាយឡុកបាយឡនោះឯងចៅ អត់ដែលមានអីលេង ក្មេង  
មិនដែលបានលេងអីដូចរាល់ថ្ងៃនេះហា លេងរម៉ាល់លេងអីទៅក៏នាំគ្នា ដល់ធំទៅ  
អារៀនមិនបានរៀនងទេកាលពីដើមមិញណា សង្គមពីដើមមិនដែលបាននរណាបាន  
រៀន។

ក៖ តើយាយធ្លាប់បានលេងល្បែងកំសាន្តអ្វីខ្លះជាមួយបងប្អូនរបស់យាយ ល្បែងកំសាន្តខ្មែរយើងណាយាយ?

ខ៖ មិនដែលបានលេងអី ខែចូលឆ្នាំទៅក៏លេងអង្គុញ លេងឈូងអីទៅណា។

ក៖ សព្វថ្ងៃនេះ តើបងប្អូនរបស់យាយទាំងអស់​គាត់នៅរស់ទាំងប៉ុន្មានណឹង   
ពួកគាត់រស់នៅឯណាដែរយាយ?

ខ៖ នៅនេះជាមួួយគ្នាទាំងអស់នោះឯ នៅស្រកអង្គរក្រៅ ខេត្តសៀមរាបទាំងអស់គ្នា  
នោះឯង។

ក៖ តើគាត់ប្រកបមុខរបបអ្វីដែរយាយ?

ខ៖ អូ មិនដឹងគេធ្វើអីរាល់ថ្ងៃនៅផ្ទះឆ្ងាយគ្នា នៅចុងលិច ធ្វើស្រែចំការអីណឹងឯង។

ក៖ យាយអត់ដែលបានទៅលេងពួកគាត់ទេ?

ខ៖ ខ្ញុំមិនដែលបានដើរទេ តែខែបុណ្យខែសីលគេយកលុយមកជូនយាយទៅណា  
កូនចៅមិនដែលដឹកទៅឆ្ងាយនៅតែនេះឯង ខែបិណ្ឌ ខែចូលឆ្នាំកូនចៅយកមកជូនទៅ  
ណា ចៅច្រើនណាស់ចុះឯង។

ក៖ យាយតើម្តាយរបស់យាយគាត់មានឈ្មោះអ្វីដែរ?

ខ៖ ម្តាយយាយហេង។

ក៖ យាយចាំគាត់កើតឆ្នាំណាទេយាយ?

ខ៖ អត់ចាំទេចៅអើយ មិនដឹងគាត់កើតឆ្នាំណាអីឆ្នាំណី។

ក៖ ប៉ន្តែយាយចាំគាត់កើតនៅខេត្តណា?  
ខ៖ នៅអង្គរក្រៅ ខេត្តសៀមរាបនេះឯងតាំងពីជីដូនជីតាចាស់ៗងាប់អស់ នៅតែ  
សៀមរាបនេះឯង ចាសខ្មែអង្គរនេះឯងចៅ

ក៖ តើយាយអាចរៀបរាប់បានទេ តើម្តាយយាយគាត់ជាមនុស្សប្រភេទម៉េចដែរយាយ?  
គាត់មានអត្តចរិតម៉េច ដូចថាគាត់កាច ឬ ក៏ស្លូតយាយ?

ខ៖ ចុះឯង ល្មមប្រើកូនចៅព្រឹកឡើងក៏ឲ្យកូនទៅយកចប់ជីកទៅចំការ ដល់គាត់ចាស់  
ទៅគាត់ទៅនៅផ្ទះកូនៗទៅធ្វើចំការ គាត់ដាំបាយដាំអីឲ្យកូនៗហូបទៅណា   
គាត់មិនសូវកាចទេ ។

ក៖ ចាសចុះយាយចងចាំសាច់រឿងអ្វីខ្លះជាមួយម្តាយរបស់យាយតាំងពីក្មេងណា?

ខ៖ យាយដែលចាំទេចៅ ព្រឹកឡើងមិនដែលបាននិយាយជាមួយម្តាយទេ ព្រឹកឡើង  
ទៅបាត់ ព្រឹកឡើងទៅបាត់ ចាសអាល័យតែធ្វើការ យប់ដល់ក៏ដេកហូបបាយហើយ  
ក៏ដេកមិនដែលបាននិយាយអី។

ក៖ ចុះយាយម្តាយរបស់យាយគាត់ធ្វើអ្វីដើម្បីចិញ្ចឹមជីវិតកាលគាត់នៅរស់។

ខ៖ មានធ្វើអីចៅ នៅផ្ទះទៅកូនៗក៏ទៅធ្វើចំការ ខ្ញុំអីក៏ទៅធ្វើចំការ ថ្ងៃណាក៏ម៉ែ  
ទៅផងទៅណា ថ្ងៃណាក៏គាត់នៅផ្ទះទៅណា។

ក៖ តើម្តាយរបស់យាយធ្លាប់ប្រាប់សាច់រឿងរបស់គាត់កាលពីគាត់នៅក្មេងៗដល់  
យាយទេ?

ខ៖ ទេ មិនដែលបាននិយាយអីឲ្យស្តាប់ទេចៅ អាល័យតែរវល់ធ្វើការងារចៅ ល្ងាចមក  
ដល់ហូបហាយហើយក៏ដេកទៅណា ក្តៅវ៉ល់ៗល្ងាចផង។

ក៖ ចុះឥឡូវយាយចាំឈ្មោះឪពុករបស់យាយទេ?

ខ៖ អត់ស្គាល់ទេចៅ យាយកើតអត់ទាន់ចៅ មិនដឹងឪពុកម្តាយយាយកើតឆ្នាំអីៗ។

ក៖ គាត់មានស្រុកកំណើតនៅសៀមរាបយើងដែរ?

ខ៖ នៅស្រុកអង្គរក្រៅនៅឯង។

ក៖ តើយាយបានរៀនបទពិសោធន៍ជីវិតអ្វីខ្លះពីឪពុកម្តាយរបស់យាយដែរ?

ខ៖ ខ្ញុំមិនដែលបានរៀនអីទេ ធ្វើតែស្រែធ្វើតែចំការនោះឯង ចូលប៉ុល ពត ក៏មក  
ដល់ម៉ែស្លាប់ទៅបាត់ មកវិញមកស្រុកវិញ ខ្ញុំនៅផ្សេងខ្ញុំក៏ចេះតែទៅតាមគេទៅណា  
ដល់មកវិញគេថាម៉ែខូច។

ក៖ ចុះ យាយចាំឈ្មោះយាយខាងម្តាយរបស់យាយទេ?

ខ៖ មិនដឹងទេខាងម៉ែនោះមិនដែលចាំទេចៅ មិនដឹងឪពុកម្តាយឈ្មោះអី។

ក៖​ ប៉ុន្តែពួកគាត់សុទ្ធតែមានស្រុកកំណើតនៅសៀមរាបទាំងអស់ទេ?

ខ៖ នៅសៀមរាបទាំងអស់នោះឯងចៅ។

ក៖ ចុះខាតាវិញយាយចាំទេ?

ខ៖ ខាងតាក៏អត់ចាំ មិនដឹងឈ្មោះតាអី។

ក៖ ចុះយាយកាលនៅពីក្មេងណាយាយ ចុះឪពុកម្តាយរបស់យាយគាត់ដែលនិយាយ  
រឿងតាយាយរបស់យាយឲ្យយាយស្តាប់ទេ ដំណាលរឿងឲ្យស្តាប់ចឹងណា?

ខ៖ មិនដែលដឹងទេចៅអើយ មិនដែលនិយាយរឿងអីទេ។

ក៖ តើយាយរស់នៅក្នុងខេត្តនេះអស់រយៈពេលប៉ុន្មានឆ្នាំហើយ?

ខ៖ មិនតិចឆ្នាំទេចៅដល់អាយុ ៧៨ឆ្នាំទៅហើយ នៅតាំងពីកើតជីដូនជីតាមក ជម្លៀស  
ជំនាន់អាពតទើបមកស្រុកវិញណាចៅ នាំគ្នាមកស្រុកវិញទាំងអស់គ្នាណឹងឯង។

ក៖ តើយាយមានសាច់ញាតិដែលរស់នៅក្រៅប្រទេសទេយាយ ដូចនៅអាមេរិក   
អូស្ត្រាលី កាណាដាអី?

ខ៖ អត់មានទេចៅអើយ។

ក៖ តើស្វាមីលោកយាយគាត់មានឈ្មោះអ្វីដែរយាយ?

ខ៖ ឈ្មោះស៊ូន អីុ។

ក៖ តើយាយបានរៀបអាពាហ៍ពិពាហ៍ជាមួយគាត់ឆ្នាំណាដែរយាយ?

ខ៖ ខ្ញុំអត់បានរៀបការទេចៅអើយ ឃើញគ្នាក៏បានគ្នា។

ក៖ យាយមិនមែនការជំនាន់ប៉ុលពតណាហីយាយ?

ខ៖ អត់ទេប៉ុល ពតដែលឲ្យនេះទេ បានមុនប៉ុល ពត យូរណាស់ បានកូនឡើងប៉ុន្មាន  
ទៅងាប់អស់ធ្វើទាហានធ្វើអីទៅងាប់អស់ នៅតែ២ ៣ចៅ។

ក៖ យាយចាំកន្លែងដែលយាយរៀបអាពាហ៍ពិពាហ៍បានទេយាយ ខេត្តណា?

ខ៖ នៅអង្គរក្រៅនេះឯង។

ក៖ តើអាពាហ៍ពិពាហ៍ណឹងរៀបរបស់យាយណឹងចំឡើងដោយឪពុកម្តាយ  
ត្រូវទេយាយអត់មានការបង្ខំចិត្តអីទេយាយ ស្រលាញ់គ្នាទាំងសងខាង?

ខ៖ ចាស ស្រលាញ់គ្នាបានគ្នាទៅណា។

ក៖ កាលជំនាន់ណឹងគេអត់មានទាន់ជូនថ្លៃជំនូនត្រូវទេយាយ?

ខ៖ ទេអត់មានទេចៅ មិនដែលមានទេ។

ក៖ យាយអាចប្រាប់ពីពេលវេលាដំបូងដែលជួបស្វាមីយាយនៅណាវិញយាយ ម៉េចបានយាយស្គាល់គ្នា?

ខ៖ នៅអង្គរក្រៅនេះឯង ឃើញគ្នាក៏បានគ្នាទៅណា ស្រលាញ់គ្នាទៅក៏បានគ្នា  
ដើរលេងៗឃើញក៏បានគ្នាទៅ ស្រលាញ់គ្នាទៅ។

ក៖ ហេតុអ្វីក៏ជ្រើសរើសរៀប​ការជាមួយស្វាមីរបស់យាយ?

ខ៖ ចុះបើស្រលាញ់ហើយខ្ញុំក៏នៅនិងគេទៅណាចៅ។

ក៖ កាលណឹងយាយស្រលាញ់គ្នាប្រហែលប៉ុន្មានឆ្នាំដែរយាយ បានយាយ  
រៀបការ?

ខ៖ ស្រលាញ់យូរគ្រាន់ណា ប្រហែលមួយឆ្នាំអីទៅក៏ឃើញគ្នា បានគ្នាទៅណា។

ក៖ តើយាយចេះអាន និង ចេះសរសេរអក្សរខ្មែរទេ?

ខ៖ មិនដែលចេះទេចៅ ធ្វើចំការរហូត។

ក៖ យាយអត់បានចូលសាលាទេយាយ?

ខ៖ អត់ដែលបានចូលទេចៅ មិនដែលបានរៀនទេចៅអើយ កំសត់តែគ្នាឯង ស៊ីតែបបរ  
ហុតតែទឹកទទេខំទៅស្ទូងដល់និងគេទៅក៏ស្គមអស់ជើងអស់ដៃ បានរស់ផងចៅអើយ បើគេងាប់អស់ផងចៅអើយ។

ក៖ តើយាយចេះភាសាអ្វីផ្សេងទេក្រៅពីភាសាខ្មែរយើង?

ខ៖ អត់ចេះទេចៅ មិនបានរៀនមិនបានអីទេចៅ ដូចរាល់ថ្ងៃនេះគេរៀនចេះ។

ក៖ ចុះយាយមានមិត្តភិក្តស្និតស្នាលដែលធំធាត់មកជាមួយគ្នាទេយាយ?

ខ៖ យាយអត់ដែលមានមិត្តភិក្តទេចៅ អត់ដែលមានមិត្តភិក្តទេ។

ក៖ យាយអត់មានមិត្តភិក្តសោះម៉ងយាយ?

ខ៖ ចាសអត់មានមិត្តភិក្តទេ។

ក៖ តើយាយធ្លាប់ធ្វើស្រែចំការទេយាយ?តើមានផលលំបាកអ្វីខ្លះដែរយាយ  
ក្នុងការធ្វើស្រែចំការដែរ?

ខ៖ ពិបាកជំរះ បោចទៅ ក៏ដាំទៅណា ដល់ស្រូវកើតក៏ច្រូតទៅណា មិនដែលមាន  
ម៉ាស៊ីនដូចរាល់ថ្ងៃទេចៅ ច្រូត ដើរដាំច្រឹងៗទៅ ដាំៗទៅក៏ដល់ខែក៏ច្រូតទៅណា។

ក៖ ចុះយាយធ្លាប់ប្រកបអាជីវកម្មជាលក្ខណៈគ្រួសារអីទេយាយ ? តើយាយធ្លាប់ធ្វើអ្វី  
ដើម្បីចិញ្ចឹមជីវិតក្រុមគ្រួសាររបស់យាយ?

ខ៖ ធ្វើចំការ ដល់កើតមកក៏បានហូបទៅណា បុកស្រូវអត់មានម៉ាស៊ីន ម៉ោង១០ចេះ  
ក៏បុកស្រូវ បុកទៅក៏អ៊ុំទៅឲ្យបានអង្ករដាំណា រាល់ថ្ងៃនេះគេមានម៉ាស៊ីនមានអី ពីដើម  
ឡើយពិបាកណាស់ណា ធ្វើការចាំការហើយបុកស្រូវទៀត ពិបាកណាស់នាង បានរស់  
នៅប៉ុណ្ណេះផងចៅអើយ។

ក៖ យាយធ្លាប់ចិញ្ចឹមជ្រូក ចិញ្ចឹមគោ ចិញ្ចឹមមាន់អីទេយាយ កាលយាយពីក្មេងៗ?

ខ៖ ពីក្មេងមកចិញ្ចឹមដែររាល់ថ្ងៃមិនដែលបានចិញ្ចឹមចាស់ហើយ។​

ក៖ យាយចិញ្ចឹមអីគេកាលពីយាយនៅក្មេង?

ខ៖ ចិញ្ចឹមជ្រូក។

ក៖ ពិបាកទេយាយចិញ្ចឹមជ្រូក?

ខ៖ អត់បានចិញ្ចឹមច្រើនទេ ចញ្ចឹមតែមួយ។

ក៖ ចុះយាយមានឧបសគ្គអ្វីខ្លះក្នុងជីវិតនេះយាយ? យាយរៀបរាប់ប្រាប់  
បានទេឲ្យកូនចៅជំនាន់ក្រោយបានដឹង ឧបសគ្គអីដែលយាយជួបខ្លាំង?

ខ៖ រាល់ថ្ងៃនេះខ្ញុំមិនដែលបានធ្វើអី ខ្ញុំមកកន្លែងព្រះអង្គបោសច្រាសទៅក៏ បាន  
ចំណូលគេចូលទៅក៏យកទៅធ្វើបុណ្យធ្វើទានទៅណាចៅ។

ក៖ យាយចងចាំអីខ្លះយាយកាលពីជំនាន់ប៉ុល ពត យាយអាចរៀបរាប់បានទេ?  
កាលជំនាន់ប៉ុល ពត យាយអាុយប្រហែលប៉ុន្មានឆ្នាំយាយ?

ខ៖ មិនដឹងប៉ុន្មានទេកាលនោះ កាលនៅប៉ុល ពតយាយអាុយប្រហែល៣០អីប៉ុណ្ណោះ។

ក៖ យាយកាលណឹងមានកូនហើយមែនទេយាយ?

ខ៖ មានហើយកូន។

ក៖ យាយបានកូនន្មាននាក់ហើយកាលជំនាន់ណឹង?

ខ៖ កូនច្រើនណាស់ប៉ុន្តែងាប់អស់៣ ៤ កូនវា៦ងាប់អស់ កាលងាប់នឹងប៉ុល ពតនោះ២  
ទៅនៅរស់តែ២នាក់នេះឯងសព្វថ្ងៃ ស្រី១ ប្រុស១ ចៅ១ប៉ុណ្ណោះឯង ៣ប៉ុណ្ណោះឯង។

ក៖ កាលនោះគាត់ស្លាប់នៅជំនាន់ប៉ុល ពតមែនយាយ?

ខ៖ ចាស។

ក៖ កាលជំនាន់ប៉ុល ពត យាយនៅណាវិញយាយ នៅខេត្តសៀមរាប ឬ ក៏គេជម្លៀស  
យាយទៅដល់ណាដែរ?

ខ៖ ជម្លៀសទៅដល់ឆ្ងាយណាស់ឯង ទៅស្វាយលើអីណាចៅ មិនដែលនេះយាយ  
កំសត់ណាស់

ក៖ យាយកាលនៅជំនាន់ប៉ុល ពតណឹងយាយនៅសៀមរាបណឹងត្រូវទេយាយ? គេអត់មានជម្លៀសយាយទៅដល់ណាហីយាយ?

ខ៖ គេជម្លៀស គេជម្លៀសយាយទៅជាមួយពួកនេះឯង ជម្លៀសជុំគ្នាទៅជាមួយ  
ពួកនេះឯង អាខ្លះក៏ទៅស្វាយលើ អាខ្លះក៏ទៅកើតឯណោះ។

ក៖ គេឲ្យយាយធ្វើអ្វីដែរ?

ខ៖ ខ្ញុំលើកភ្លឺស្រែ កាប់ដី កំបូកអីនោះឯង។

ក៖ ចុះយាយធ្វើម៉េចបានជាយាយរស់រានមានជីវិតដល់សព្វថ្ងៃ កាលជំនាន់  
ប៉ុល ពតណឹង?

ខ៖ គេឲ្យមកស្រុកវិញក៏បានរស់នៅ ហូបបាយជាមួយដើមចេក ឃ្លានពេក ស្ងោរដើម  
ចេកបានក៏ស៊ីទៅថ្ងៃឡើង ដល់គេវ៉ៃជួងបើកគ្រាប់ពោតក៏ទៅហើយ តែយកមិនដែលស៊ី  
កើតវាខា កន្ទក់អីគេបើកឲ្យចៅ បើ់កកន្ទក់បើកអីឲ្យក៏ទៅក៏អរអើយ វាអត់អីស៊ីចេះតែឃ្លានណាក៏អរ ចាសបានថ្ងៃណាគេឲ្យយកក្រមារ បានថ្ងៃណាគេឲ្យ  
សែង រែកអាចម៍គោ អាចម៍ជ្រូកទៅណា ជីអីណា។

ក៖ គេឲ្យសែងទៅណាវិញយាយអាណឹង?

ខ៖ យកដាក់ជីស្រែ។

ក៖ តើយាយឆ្លងកាត់ឧបសគ្គកាលជំនាន់ណឹងដោយរបៀបណាយាយ? យាយធ្វើម៉េច  
បានជាយាយរស់រានមានជីវិត?

ខ៖ ដល់យាយមកស្រុកទៅចេះតែមានតិចៗទៅក៏មានម៉ូតូជិះ ឃើញគេបើកឡាន  
មានកង់មានអី ពីដើមឡើយមិនដែលមានកង់មានអីជិះចៅ តែដើរស្បែកជើង  
មិនដែលបានពាក់ទៀត រាល់ថ្ងៃគេរកស៊ីចេះតែបានទៅក៏ចេះតែធូរធារ កូនធ្វើការម្នាក់  
តិចទៅក៏ធូរធារទិញអង្ករទិញអីដាំបាយឲ្យហូបទៅណា។

ក៖ យាយ ចឹងតាំងពីក្មេងរបស់មកដល់ពេលនេះ តើជីវិតរបស់យាយមានការផ្លាស់ប្តូរ  
អ្វីខ្លះដែរ? ដូចពីមុនយាយពិបាកខ្លាំងដល់ពេលឥឡូវមានការផ្លាសប្តូរអីដែរ?

ខ៖ បានតែមួយហូបទៅណា ធ្វើបុណ្យធ្វើទានចៅ។

ក៖ យាយឥឡូវឈប់ពិបាកហើយយាយមានកូនចៅ។

ខ៖ អេពិបាកដែរ ពិបាកចិត្តនិងកូនចៅទៀត កូនចៅមិនសូវមានណាចៅ ចេះតែក្រទៅ។  
ក៖ កូនចៅយាយសល់តែ២នាក់ទេយាយ?

ខ៖ ២នាក់ ចៅនោះ១ផង កូនខ្ញុំ២នាក់ទៅគេបានកូន មីមួយនោះអាបងបាន២ មីប្អូននោះបាន៣ ស្រី២ប្រុស១មីប្អូន អាប្រុសនោះស្រី១ប្រុស១ គិតពីរឿងចៅ   
រឿងចៅផង រឿងកូនផង បានថ្ងៃណាគេយកបាយមកចែកបានទៅណាស៊ី  
ជាមួយចៅទៅណា។

ក៖ ចៅយាយអាយុន្មានហើយយាយ ធំហើយតើយាយ?

ខ៖ មិនដឹងអាយុប៉ុន្មានទេចៅ ឆ្នាំឆ្លូវមិនដឹងន្មានបានកូន២ទៅហើយ ឪវាងាប់ក៏នៅ  
ជាមួយយាយនេះឯង យាយចិញ្ចឹមតាំងពីតូច កាលឪវាងាប់នៅតូចញិបទើ់បតែចេះរត់  
តិចៗយាយក៏ចិញ្ចឹម។

ក៖ ចឹងយាយ យាយចងចាំពីពេលវេលដែលយាយសប្បាយចិត្តជាងគេក្នុងជីវិតទេ   
យាយចាំទេថាពេលណា?

ខ៖ សប្បាយចិត្តរាល់ថ្ងៃនេះឯងតិចទេចៅ បានសប្បាយចិត្ត កូនឌុបមកទៅក៏បាន  
ធ្វើបុណ្យ ផងអីផងទៅណា។

ក៖ យាយ កាលយាយនៅពីក្មេងយាយចង់ធ្វើអ្វីដែរ? កាលយាយនៅក្មេងៗណាយាយ?

ខ៖ មិនដឹងចង់ធ្វើអីចៅ។

ក៖ យាយអត់មានក្តីស្រម៉ៃថាធំឡើងចង់ធ្វើអីទេយាយ?

ខ៖ ចាស អត់បានអីរៀនណាចៅ ធ្វើស្រែចំការប៉ុណ្ណោះឯង បានលុយចិញ្ចឹមបងប្អូន បងប្អូនច្រើន។

ក៖ យាយតើម្ហូបណាដែលយាយចូលចិត្តពិសារជាងគេដែរ?

ខ៖ ម្ហូបរាល់ថ្ងៃនេះណាឃើញតែសាច់ជ្រូកស្អប់មិនចង់ហូប ត្រីអីបានត្រីក៏បុកអីៗទៅក៏

ហូបអន្លុកហូបអីទៅណា ប្រហុកមិនសូវហ៊ានហូបទេខ្លាចក្អកខ្លាចអី។

ក៖ យាយចូលចិត្តជាងគេអីគេចឹង?

ខ៖ ដុតប្រហុក ម្ជូរក្រសាំង ត្រីល្អិត ស្លរម្ជូរស្លរអីទៅណា បាយមិនដែលហូបច្រើនទេ  
តែមួយវែកទៅ ចាស់ៗហើយចៅអើយ ពីដើមមិញបាយមួយកំប៉ុងតែឯងដែលហូប  
ឆ្អែតទេ រាល់នេះមួយកំប៉ុង ២ ៣ ដង។

ក៖ តើយាយចូលចិត្តស្តាប់ចម្រៀងអីទេយាយកាលនៅពីក្មេងណា?

ខ៖ មិនដឹងចម្រៀងអីទេចៅអើយ ចម្រៀងបទឈូង បទអី មិនមានចម្រៀងអីទេ។

ក៖ តើយាយចេះលេងឧបករណ៍តន្ត្រីទេ?

ខ៖ អត់ទេចៅអត់ដែលចេះទេយាយ។

ក៖ ចុះនៅក្រុមក្នុងគ្រួសារយាយក៏អត់មានអ្នកចេះដែរ?

ខ៖ អត់ចេះលេងទេ។

ក៖ តើយាយចូលចិត្តលេងល្បែងប្រជាប្រិយខ្មែរទេយាយ ដូចចោលឈូងអីណឹងណា?

ខ៖ ពីដើមឡើយលេងតែឈូងណឹងឯង លូវមិនដែលបានលេងអីចាស់ហើយ។

ក៖ យាយចូលចិត្តលេងល្បែងអីគេ?

ខ៖ តែងលេងតែចោលឈូងចោលអីជាមួយនិងក្មេងៗ ចោលឈូងចោលអីណា។

ក៖ ចុះកីឡាយាយអត់ដែលលេងទេយាយ?

ខ៖ កីឡាកាលពីដើមមិញមិនមានទេ។

ក៖ តើយាយមានអ្វីចង់ផ្តាំផ្ញើរទៅកាន់កូនចៅជំនាន់ក្រោយ  
របស់យាយទេ?

ខ៖ ចង់ផ្តាំទៅជំនាន់ក្រោយចៅៗ ឲ្យស្គាល់អង្គរ កុំឲ្យលេងល្បែង កុំឲ្យផឹកថ្នាំញៀន  
ផ្តាំចៅកុំឲ្យលេងបៀរលេងអីណាចៅៗទាំងអស់គ្នា ឲ្យចៅៗទាំងអស់គ្នាឲ្យខំរកស៊ី  
មានបានចៅ ខំរៀនខំអីណាសព្វថ្ងៃគេឲ្យតែអ្នករៀនទេចៅ ខំរៀនខំសូត្រទៅឲ្យបានក្តី  
សុខក្តីចម្រើន។

ក៖ អរគុណច្រើនយាយ ហើយខ្ញុំសូមជូនពរឲ្យយាយមានសុខភាពល្អ និង មានសុភមង្គលក្នុងក្រុមគ្រួសារ។

ខ៖ យាយសូមជូនពរឲ្យចៅមានក្តីសុខក្តីចម្រើន។

ក៖ ឲ្យយាយមានអាយុវែង មានកម្លាំងមាំមួន ចាសអរគុណច្រើនយាយ។